b'\n_START_ARTICLE_\nSeikan\n_START_SECTION_\nTehni\xc4\x8dni podatki\n_START_PARAGRAPH_\nPo dol\xc5\xbeini predora potekajo tri cevi: glavna s \xc5\xa1irino 9,7 in vi\xc5\xa1ino 7,85 m, vzporedna servisna cev, do katere vodijo povezovalni prehodi, in pilotna cev pod njima, ki so jo vrtali pred glavno cevjo, da so preu\xc4\x8dili geolo\xc5\xa1ko sestavo tal. Pilotna cev zdaj slu\xc5\xbei za prezra\xc4\x8devanje in odvodnjavanje._NEWLINE_Po Seikanu zdaj vozijo ozkotirni konvencionalni vlaki, njegova posebnost pa je, da je bil \xc5\xbee ob izgradnji predviden za omre\xc5\xbeje \xc5\xa1inkansen, katerega vlaki uporabljajo normalno \xc5\xa1irino proge. Pragovi so toliko \xc5\xa1ir\xc5\xa1i, da so nanje ob nadgradnji lahko namestili dodatno tirnico. Vsaka od obeh prog ima torej po tri tirnice, ena je skupna obema tipoma vlakov, druga in tretja pa sta ustrezno odmaknjeni - druga za konvencionalne in tretja za vlake \xc5\xa1inkansen. Skladno s tem so bili podalj\xc5\xa1ani zavoji in zmanj\xc5\xa1an naklon na 12 \xe2\x80\xb0, kar je razlog, zakaj sta konca predora tako dolga. Tirnice so zvarjene po skoraj vsej dol\xc5\xbeini predora, saj sistem za signaliziranje uporablja neizoliran elektri\xc4\x8dni krog prek tirnic._NEWLINE_Znotraj predora sta dve postaji: Jo\xc5\xa1ioka-Kaitei (\xe5\x90\x89\xe5\xb2\xa1\xe6\xb5\xb7\xe5\xba\x95\xe9\xa7\x85 Yoshioka-Kaitei-eki) in Tapi-Kaitei (\xe7\xab\x9c\xe9\xa3\x9b\xe6\xb5\xb7\xe5\xba\x95\xe9\xa7\x85 Tappi-Kaitei-eki), tik pod obalno \xc4\x8drto, s \xc4\x8demer sta med redkimi podmorskimi postajami na svetu. Slu\xc5\xbeita tudi kot zasilna izhoda za primer nesre\xc4\x8de, predvsem pa kot turisti\xc4\x8dna znamenitost. Leta 2013 so ju zaprli zaradi gradbenih del ob nadgradnji predora.'